als_Latn dik_Latn sag_Latn
Takim bashkëpunimi mes Drejtores së Përgjithshme të Doganave dhe Ambasadorit të Jashtëzakonshëm dhe Fuqiplotë të Republikës Popullore të Kinës në Shqipëri Z. Ye Hao
Sot në Drejtorinë e Përgjithshme të Doganave u zhvillua një takim mes Drejtores së Përgjithshme të Doganave dhe Ambasadorit të Jashtëzakonshëm dhe Fuqiplotë të Republikës Popullore të Kinës në Shqipëri Z. Ye Hao.
Takimi u karakterizua nga një frymë e thellë bashkëpunimi, ndarje mendimesh si dhe prezantime idesh rreth mundësive të zhvillimit dhe nxitjes së marrëdhënieve të mëtejshme tregtare mes Ambasadës të Republikës të Kinës dhe Administratës Doganore Shqiptare.
Znj. Spiropali i shprehu mirënjohjen Z. Hao për praninë e tij në Drejtorinë e Përgjithshme, duke prezantuar punën e kryer nga administrata doganore veçanërisht në muajt e fundit. Znj. Spiropali theksoi faktin se: - Ekziston dëshira dhe vullneti që administrata doganore të kthehet në një facilitues të tregtisë së lirë për të gjithë bizneset e huaja që duan të investojnë në Shqipëri. Ne kemi bërë hapa përpara në promovimin dhe zbatimin e një sërë lehtësirash fiskale, në organizimin e takimeve të shpeshta me bizneset duke vënë në fokus problematikat e tyre. Administrata doganore dëshiron të jetë një partner i besuar për bizneset, në mënyrë që ata të ndihen të sigurt në bashkëpunime të mëtejshme.
Z. Hao vlerësoi bashkëpunimin që ekziston në fushën e tregtisë dhe të shkëmbimeve tregtare mes dy vendeve, duke kujtuar që aktualisht Republika Popullore e Kinës është partneri i tretë më i rëndësishëm për sa i përket shkëmbimeve tregtare. Z. Hao shprehu gatishmërinë rreth forcimit të mëtejshëm institucional, por dhe ndaj çdo diskutimi rreth projektesh konkrete. Ai nënvizoi faktin që Ambasada Kineze ka ftuar dhe ka sjellë në Shqipëri rreth 800 përfaqësues të bizneseve kineze, disa prej të cilëve janë në proces negociatash dhe bisedimesh.
Drejtorja e Përgjithshme propozoi organizimin e përbashkët të një tryeze bisedimesh me Ambasadën Kineze dhe Dhomën Kineze të Tregtisë, në mënyrë që të njihen më nga afër me klimën e investimeve në Shqipëri, mundësitë që ofron vendi dhe politikave fiskale që zbatohen. Gjithashtu, Znj. Spiropali shprehu dëshirën për organizimin e një takimi bilateral me homologun e saj të Republikës Popullore të Kinës.
Tiranë më 17.12.2013
als_Latn als_Latn als_Latn als_Latn als_Latn als_Latn als_Latn